REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/71-24

15. jul 2024. godine

B e o g r a d

**ZAPISNIK**

**ČETVRTE SEDNICE ODBORA ZA EVROPSKE INTEGRACIJE**

**NARODNE SKUPŠTINE REPUBLIKE SRBIJE**

**UTORAK, 9. JUL 2024. GODINE**

Sednica je počela u 11.00 časova.

Sednicom je predsedavala Elvira Kovač, predsednik Odbora.

Pored predsednika, sednici su prisustvovali članovi Odbora: Stanislava Janošević, Goran Milić, Dubravka Filipovski, Branislav Josifović, Sanja Džajić, Dunja Simonović Bratić, Marinika Tepić, dr Ana Jakovljević, Robert Kozma, Ksenija Marković i Dragan Jonić.

Sednici su prisustvovali zamenici članova Odbora: Miroslav Petrašinović, Zagorka Aleksić i dr Tijana Perić Diligenski.

Sednici je prisustvovala i Ljubica Vraneš, zamenica prisutnog člana Odbora Sanje Džajić.

Sednici nije prisustvovao član Odbora Milan Radin, kao ni njegov zamenik.

Sednici je prisustvovao Nj.E. ambasador Mađarske u Republici Srbiji Jožef Mađar (Magyar József) sa saradnicima Evom Vizi -Hetei (Éva Vizi-Hetei) i Peterom Mocarijem (Péter Mocsáry), ekspertom u oblasti EU integracija koji sarađuje sa Ministarstvom za evropske integracije Republike Srbije.

Na predlog predsednika, Odbor je utvrdio sledeći

**D n e v n i r e d**

* Usvajanje zapisnika sa prve, druge i treće sednice Odbora;

1. Predstavljanje prioriteta mađarskog predsedavanja Savetu Evropske unije (1. jul – 31. decembar 2024. godine) od strane Nj.E. ambasadora Mađarske u Republici Srbiji Jožefa Mađara (Magyar József);
2. Razno.

Pre prelaska na rad po utvrđenom Dnevnom redu, Odbor je jednoglasno usvojio zapisnike sa prve, druge i treće sednice Odbora.

**Tačka 1.**

Predsedavajuća je otvorila prvu tačku Dnevnog reda – Predstavljanje prioriteta mađarskog predsedavanja Savetu Evropske unije (1. jul – 31. decembar 2024. godine) od strane Nj.E. ambasadora Mađarske u Republici Srbiji Jožefa Mađara (Magyar József).

U uvodnom izlaganju ambasador Mađarske u Republici Srbiji je u obraćanju koncizno predstavio program svoje zemlje, koji će se sprovoditi u narednih šest meseci tokom kojih Mađarska predsedava Savetu EU, a koji je sačinjen u saradnji sa Španijom i Belgijom i prihvaćen je još prošle, 2023. godine. Na početku predstavljanja programa, izrazio je uverenje da će se, do kraja oktobra 2024. godine, završiti proces formiranja svih institucija EU. Program predsedavanja, prema rečima ambasadora Mađara, treba da ojača samu EU, pre svega njenu ekonomiju i konkurentnost na globalnom tržištu, uzimajući u obzir socijalni okvir, odnosno, socijalna pitanja i pitanja života građana EU, pitanje zelene ekonomije i tranzicije. Na listi prioriteta, kako je naveo, je i jačanje vojne industrije unutar EU, a posebno pitanje proširenja, odnosno, prijem novih punopravnih zemalja članica.

Izneo je da će se do oktobra formirati Evropska komisija, kao i da je premijer Viktor Orban posetio Berlin, Pariz i Rim gde su se svi lideri složili da je potrebna preduzimljivost u oblasti konkurentnosti, te je dogovoreno da se, za vreme mađarskog semestra, napravi novi dogovor konkurentnosti. Istakao je da, ako se uzme u obzir istorija EU, proširenje je uvek element koji doprinosi jačanju same Evropske unije i proširenju njenog unutrašnjeg tržišta. Belgija je puno učinila, prema njegovim rečima, po pitanju proširenja, a Mađarska želi da to nastavi i smatra da i napori Srbije treba da budu uvaženi i cenjeni, posebno njena posvećenost i opredeljenost za članstvo u EU. Naveo je da će se, u narednom periodu, održati više evropskih foruma EU i Zapadnog Balkana i intencija Mađarske je da zemlje kandidati budu prisutni na što više takvih foruma, a Mađarska želi da se Srbija što više uključi u sve evropske tokove. Dodao je i da će još jedan od prioriteta biti i politička kohezija, dok će se u fokusu mađarskog predsedavanja naći i pitanja migracija, saradnja sa partnerima van EU, unapređenje agrarne politike i pitanja demografije. U pogledu demografije je istakao da su važna pitanja penziona reforma i samozapošljavanje i podsetio je da se demografski samit održava svake godine u jesenjem periodu.

Ambasador Mađar je svoje izlaganje zaključio aktivnostima koje sprovodi premijer Mađarske, a čiji cilj je formulisanje evropske platforme za dijalog, kako bi se sukob završio i vratio mir koji je svima u Evropi potreban.

K. Marković je istakla da je ekonomska saradnja unutar Evropske unije veoma značajna, kao i geostrateške okolnosti koje su specifične zbog rata u Evropi, ali da je neophodno govoriti i o vrednostima, kako EU danas izgleda, kako treba da izgleda u budućnosti, kako će odgovoriti na izazove sa kojima se suočava, kao i svaka zemlja pojedinačno. Postavila je pitanje o iskopavanju litijuma u Srbiji, da li će Srbija trpeti u procesu pregovora ukoliko jasno kaže da neće pristati na iskopavanje litijuma. Takođe je postavila pitanje da li se očekuje da će Srbija otvoriti neko poglavlje i klaster u narednom periodu jer je ministarka za evropske integracije isticala da postoji spremnost, kao i da je Srbija ispunila administrativne uslove. Dodala je da su izjave zvaničnika Republike Srbije da se na Mađarsku gleda kao na saveznika i prijatelja na evropskom putu, a potom i postavila pitanje da li je predstavnicima Mađarske jasna uloga pokrovitelja evropskog puta Srbije i, ako je tako, zbog čega sve druge članice EU nemaju isti pogled kao Mađarska. Iznela je da je uspešna ekonomska saradnja koja garantuje bolji život građana zemalja članica EU, u zemlji bez vladavine prava, teško moguća, te upitala kakav će odnos imati Mađarska kad je reč o zemljama kandidatima na Zapadnom Balkanu po pitanju vladavine prava, stanja u pravosuđu i u medijima.

T. Perić Diligenski je postavila pitanje da li Republika Mađarska smatra da je došlo do zasićenja u proširenju EU i da li je, i dalje, moguće govoriti o konvencionalnom proširenju u smislu principa regate, da sve države članice razmatraju pojedinačan učinak svake države kandidata ili će doći do uključenja zemalja Zapadnog Balkana u jednom paketu u EU. Istakla je da su problem Srbije na evrointegracijskom putu pravni kriterijumi i nepostojanje vladavine prava, kao i da ima mnogo dokaza na tu temu. Rekla je da je 4. jula donet Izveštaj iz evaluacije gde je Srbija kao kandidat uspešno implementirala samo jednu od 24 preporuke, koje se odnose na integritet nosilaca izvršnih funkcija policijskih službenika. Jedina preporuka koja je usvojena se odnosi na osnivanje tela za procenu vrednosti poklona i smanjenje vrednosti poklona koji mogu da prime policijski službenici. Postavila je pitanje u kom kapacitetu Mađarska može da utiče da u Republici Srbiji zaživi vladavina prava i da se procesuiraju slučajevi visoke korupcije.

M. Tepić je istakla da i vlast i opozicija žele da vide Srbiju u EU, gde bi pripadnici vlasti, kako smatra, to prihvatili kao nagradu za politiku koju zastupaju, a opozicija smatra da je to jedini način da sadašnja vlast postane smenjiva, i da u sistemu vrednosti pravosuđa i svega što podrazumeva evropsko zakonodavstvo, nije moguća izborna krađa i nije moguća neprimena zakona. Navela je da je činjenica da se zakoni ne poštuju, ne primenjuju ili se primenjuju selektivno ili se zloupotrebljavaju i da je to uočljivo i iz Izveštaja Evropske komisije. Istakla je da je osim konkurentnosti, prioritet i vladavina prava, borba protiv korupcije i kriminala, naročito sloboda medija, ali da to nije slučaj u Srbiji. Apelovala je da se prenese budućim komesarima ili predsedavajućim o spoljnoj politici EU i Srbije, da se godinama u medijima plasira kako je Srbija lider na Balkanu naročito u ekonomskom pogledu, a onda se ispostavi da je Crna Gora „pretekla“ Srbiju na tom putu, a imajući u vidu da je Crna Gora otvorila sva poglavlja, bez obzira da li je članica NATO. Istakla je da je važno kako će se Mađarska ponašati u pogledu usaglašavanja spoljne politike Srbije prema Ruskoj Federaciji. Izrazila je zabrinutost za odmazdu Ruske Federacije prema Srbiji, gde postoje dokazi i podatak da je oružje Srbije, za koje se zna da je proizvedeno u „Krušiku“, nađeno u Ukrajini, kada je bilo civilnih žrtava i dece. Istakla je da je dostavljanje oružja bilo kojoj učesnici rata problem za tu državu, i da to ne znači da namenska industrija u Srbiji ne treba da radi, naprotiv, ali da involviranost na ovaj način u ratu može da podrazumeva odmazdu za tu državu. Izrazila je svoje interesovanje za borbu protiv kriminala i pitanje korupcije i istakla je da u izveštajima Evropske komisije puno godina unazad postoji niz koruptivnih afera koje se navode, kao i organizovanog kriminala, te da je pravna sigurnost takođe upitna i da bi volela da se u budućnosti stavi akcenat na te stvari.

D. Simonović Bratić se zahvalila na velikoj pomoći koju je Mađarska pružila Srbiji u Savetu Evrope, kao i bivšem predsedniku Političkog komiteta Nemešu Šolu (Nemeth Zsolt), te dodala da je to nemerljiv doprinos. Istakla je da u vreme predsedavanja predsednika političkog komiteta nije bilo moguće da izveštaj Dore Bakojani bude predmet pojedinačne sednice. Pohvalila je rad predsednice Odbora za evropske integracije Elvire Kovač, posebno u Parlamentarnoj skupštini Saveta Evrope i istakla da ona predstavlja most između dve delegacije, mađarske i srpske. Zahvalila se i na proaktivnom trudu Mađarske na uspostavljanju mira u Evropi i ambasadoru je postavila pitanje da li zna nešto više o formiranju Poslaničke grupe Patriote Evrope u Evropskom parlamentu.

R. Kozma se fokusirao na pitanje proširenja Evropske unije i poziciju Zapadnog Balkana. Izrazio je interesovanje za to na koji način će se Mađarska odnositi prema ostalim državama kandidatima, koje na polju demokratije pokazuju brojne manjkavosti, što je, po njegovom mišljenju, ključ evropskih integracija. Kao glavne razloge za zabrinutost perspektive članstva Republike Srbije u Evropskoj uniji, naveo je nedostatak slobode medija, nepostojanje nezavisnog pravosuđa, konstantnu prisutnost korupcije, kriminala i netransparentno trošenje javnih sredstava. Izrazio je nadu da će Mađarska, kao punopravna članica, pružiti snažnu podršku, saradnju i iskustvo dobre prakse našoj državi kako bi Srbija krenula u proces demokratizacije i ostvarila pomak na putu evropskih integracija.

D. Filipovski je istakla da očekuje nastavak podrške Mađarske, koja nije izostala ni u Savetu Evrope, ni na Generalnoj skupštini Ujedinjenih nacija, ni na ostalim međunarodnim forumima, gde se zalagala za ulazak Srbije i celokupnog Zapadnog Balkana u Evropsku uniju. Izrazila je zabrinutost zbog dugotrajnog procesa proširenja usled političkih pitanja, a koji traje već više od 20 godina. Iako naši građani osećaju određene benefite od fondova EU, ona smatra da je celokupan proces čekanja izazvao opšte nezadovoljstvo, a samim tim i smanjenu količinu podrške koju daju evrointegracijama, bez obzira na činjenicu što je to jedan od tri ključna spoljnopolitička prioriteta Republike Srbije. Istakla je i problem nedoslednosti članica EU i njihovih stavova koji variraju, a odnose se na strateška pitanja očuvanja suvereniteta i teritorijalnog integriteta jedne države. Dodala je da se nada da će se uskoro organizovati i međuvladina konferencija, na kojoj bi Srbija imala priliku da dokaže svoj napredak.

A. Jakovljević se zahvalila ambasadoru na ukazanoj prilici da razgovara i čuje mišljenja prisutnih kolega, narodnih poslanika NS RS. Istakla je da je ključno pitanje za ulazak Srbije u EU pitanje vladavine prava. Naglasila je da je u okviru NS RS formirana Radna grupa za unapređenje izbornog procesa, u skladu sa preporukama ODIHR-a, koja će se baviti revizijom izbornog procesa. Napomenula je i da problem iskopavanja litijuma u našoj državi može da izazove nedostatak pijaće vode i veliku ekološku katastrofu, uzimajući u obzir činjenicu da „zeleno rudarenje“ kao takvo još uvek ne postoji u Srbiji.

D. Jonić je istakao da ceni podršku koju Mađarska pruža Srbiji na njenom putu ka EU, kao i činjenicu da je pitanje priključenja isključivo geopolitičko pitanje. Naveo je da je glavni preduslov za punopravno članstvo insistiranje na vladavini prava, uz isticanje potrebe razdvajanja zakonskog okvira ustavnih ovlašćenja koje imaju predsednik Republike Srbije i Narodna Skupština. Dodao je i da smatra da je poljoprivreda grana kojom najviše možemo doprineti daljem razvoju Evropske unije.

E. Kovač je izrazila nadu da će u narednom periodu doći do održavanja međuvladine konferencije i vidljivog napretka posle više od dve godine. Iskoristila je priliku da upozna ambasadora sa delokrugom rada i narednim aktivnostima Odbora za evropske integracije NS RS. Takođe, interesovala se koliko je realno da Mađarska dobije isti resor u novoj evropskoj Komisiji koji je imala i u prethodnom sazivu. Kao primer dobre prakse, osvrnula se na nedavnu posetu Olivera Varheljija, evropskog komesara za susedstvo i proširenje, i izrazila nadu da će se u narednom Izveštaju Evropske komisije o Srbiji krajem oktobra 2024. godine, dobiti preporuke za konačno otvaranje klastera 3, koji se odnosi na konkurentnost i ikluzivan rast. Naglasila je važnost rešavanja problema migracija, istakla benefite najavljenog povećanja broja saobraćajnih traka na graničnom prelazu „Horgoš“, kao i značaj zaštite južnih granica Republike Srbije.

J. Mađar, ambasador Mađarske u Republici Srbiji, u odgovoru na postavljena pitanja, istakao je da nema nikakvih saznanja o tome da li je iskopavanje litijuma i ostalih štetnih materija jedan od uslova za ulazak Srbije u EU. Takođe, podsetio je da se evropsko tržište najviše formira kroz pitanja postojećih tehnologija i uslova koji se stvore protokom vremena, navodeći primer američke kompanije „Tesla Motors“ koja je svoj pogon proizvodnje električnih automobila uspešno preselila u Nemačku. Izrazio je nadu da će, za vreme predsedavanja Mađarske, biti otvoren i klaster 3, kao i još neka poglavlja unutar određenih klastera. Što se tiče politike proširenja EU, izrazio je nadu da će doći do otklanjanja prepreka za održavanje godišnjih međuvladinih konferencija, navodeći kovid kao jedan od ključnih razloga. Naglasio je da su se, vremenom, kroz sprovođenje politike proširenja, menjali i sami uslovi za članstvo u EU, u odnosu na one koji su postojali na samom početku. Izrazio je zabrinutost zbog činjenice da je u slučaju Srbije, politički uslov, jedan od glavnih faktora zastoja u procesu evrointegracija, uključujući čak i ona poglavlja koja nisu uslovljena političkim pitanjima. Istakao je da, jedino kroz postojanje otvorenog dijaloga, Srbija može ostvariti pomak ka svom evropskom putu. Što se tiče samog izbornog procesa i vladavine prava, istakao je da će Evropska komisija u svom izveštaju poštovati sve ono što građani Srbije sami odluče na neposrednim izborima, odnosno sve ono što je legalno, legitimno i priznato. Naznačio je važnost postojanja diverzifikacije, kao osnove jednog nezavisnog i slobodnog evropskog tržišta. Nada se da će se, pristupanjem Crne Gore EU, talas proširenja nastaviti i ka ostalim državama kandidatima u regionu. Mađarska će, po njegovim rečima, učiniti sve da se proces proširenja EU ne zablokira, jer bi zastojem, odnosno, stagnacijom izgubio smisao svog postojanja.

Povodom prve tačke dnevnog reda u diskusiji su učestvovali E. Kovač, K. Marković, T. Perić Diligenski, M. Tepić, D. Simonović Bratić, R. Kozma, D. Filipovski, A. Jakovljević i D. Jonić.

E. Kovač se zahvalila Nj.E. na predstavljanju prioriteta mađarskog predsedavanja EU i izrazila je uverenje da će, drugo po redu, predsedavanje Mađarske, u vreme izuzetnih geopolitičkih okolnosti i izazova, biti uspešno kako za Evropsku uniju, tako i za čitav Zapadni Balkan. Kako je navela, Srbija tu zauzima posebno mesto, te je izrazila uverenje da će Odbor za evropske integracije nastaviti da, u okviru svojih nadležnosti, vredno radi. Dodala je da su očekivanja da će se na kraju godine, a u okviru mađarskog predsedavanja održati Međuvladina konferencija na kojoj će biti odlučeno da Srbija otvori Klaster 3. Kako je navela, od velike je važnosti da politika proširenja Evropske unije na Zapadni Balkan, zasnovana na zaslugama, ostane visoko na agendi prioriteta predsedavanja Savetu EU. U svom zaključku je izrazila uverenje da će integracija Zapadnog Balkana doprineti ekonomski, bezbednosno i geopolitički kako regionu, tako i Evropskoj uniji.

**Tačka 2.** Razno.

U okviru tačke Razno, E. Kovač je informisala da je u planu još jedna sednica Odbora 16. ili 17. jula, na kojoj će biti predstavljen Plan rasta za Zapadni Balkan i Reformska agenda koju priprema Vlada u komunikaciji sa Evropskom komisijom. Objasnila je da je plan da se na toj sednici okupe i predstavnici Nacionalnog konventa o Evropskoj uniji, kao i drugi zainteresovani akteri kako bi se obezbedila inkluzivnost i transparentnost celog procesa, te da se planira da na tu sednicu bude pozvan i šef Delegacije EU Emanuel Žiofre.

Sednica je završena u 13.00 časova.

SEKRETAR ODBORA PREDSEDNIK ODBORA

Marija Vučićević Kovács Elvira

(Elvira Kovač)